શ્રી જિનેશ્વર પરમાત્મા પ્રત્યે અડગશ્રદ્ધા ધરાવતા ઉભય પક્ષના આચાર્ય ભગવંતોએ આ ઉપાયનો સ્વીકાર કર્યો. શસ્ત્રયુધ્ધને સ્થાને શબ્દ યુદ્ધ શરુ થયું. એકબીજા પક્ષો સમ સામે પોતાના મતને રજુ કરતાં હતા. અનેક શક્તિના સ્વામી એવા બપ્પભટ્ટસૂરિજીએ ઉભા થઇ જણાવ્યું કે, “ઉભયપક્ષ શાસનાધિષ્ઠાયિકા અંબિકાદેવીની આરાધના કરી જાહેરમાં જ તેમની પાસે નિર્ણય માંગે, જે નિર્ણય આપે તે સૌએ માન્ય રાખવો.” ઉભયપક્ષે એવો નિર્ણય થયો કે બંને પક્ષ તરફથી એકબીજાના પક્ષમાં એક – એક બાળકન્યાને મોકલવામાં આવે અને બંને કન્યાઓ જે બોલે તેનો સૌએ સ્વીકાર કરવો.